b'\n_START_ARTICLE_\nKirjallisuusterapia\n_START_PARAGRAPH_\nKirjallisuusterapia eli sanataideterapia on ekspressiivisiin taideterapioihin eli itseilmaisuun perustuviin terapioihin kuuluva terapiamuoto, jossa k\xc3\xa4ytet\xc3\xa4\xc3\xa4n valmista kirjallista aineistoa tai itse tuotettua teksti\xc3\xa4. Kirjallisuusterapiaa harjoitetaan yleens\xc3\xa4 ohjatuissa ryhmiss\xc3\xa4 ja my\xc3\xb6s yksityisterapiassa, jossa sit\xc3\xa4 k\xc3\xa4ytet\xc3\xa4\xc3\xa4n psykoterapian lis\xc3\xa4n\xc3\xa4. Terapeuttisuus ryhm\xc3\xa4ss\xc3\xa4 perustuu l\xc3\xa4sn\xc3\xa4olijoiden v\xc3\xa4liseen vuorovaikutukseen, jossa j\xc3\xa4senten kirjoituksista annettu ja saatu palaute on keskeist\xc3\xa4. Kirjallisuusterapiassa ei kiinnitet\xc3\xa4 huomiota kielellisiin eik\xc3\xa4 kirjallisen ilmaisun ongelmiin._NEWLINE_Ty\xc3\xb6skentelyn pohjaksi voidaan k\xc3\xa4ytt\xc3\xa4\xc3\xa4 kirjoja, lehti\xc3\xa4, \xc3\xa4\xc3\xa4nitteit\xc3\xa4, valokuvia, videoita tai elokuvia._NEWLINE_Laajasti katsoen p\xc3\xa4iv\xc3\xa4kirjan kirjoittaminen on my\xc3\xb6s kirjallisuusterapiaa. Ryhmiss\xc3\xa4 voidaan k\xc3\xa4ytt\xc3\xa4\xc3\xa4 ohjattua eli strukturoitua p\xc3\xa4iv\xc3\xa4kirjan kirjoittamista. Nyky\xc3\xa4\xc3\xa4n internet mahdollistaa my\xc3\xb6s vuorovaikutuksellisen p\xc3\xa4iv\xc3\xa4kirjan kirjoittamisen esimerkiksi blogien muodossa.\n_START_SECTION_\nKirjallisuusterapian historia\n_START_PARAGRAPH_\nSanan parantava voima on tunnettu ihmiskunnan historiassa kaikissa kulttuureissa niin kauan kuin ihminen on ilmaissut itse\xc3\xa4\xc3\xa4n sanallisesti._NEWLINE_Nykyaikaisen kirjallisuusterapian juuret ovat Yhdysvalloissa. Ensimm\xc3\xa4isen maailmansodan sotaveteraaneille j\xc3\xa4rjestettiin lukemista ja toimintaa alettiin kutsua biblioterapiaksi (bibliotherapy). My\xc3\xb6hemmin yleistyi nimitys \'\'runoterapia (poetry therapy), jonka merkitys on laajempi kuin pelkk\xc3\xa4 runojen lukeminen._NEWLINE_Ensimm\xc3\xa4iset alan julkaisut ovat ilmestyneet Yhdysvalloissa 1920-luvulla. Farmaseutti, asianajaja ja runoilija Eli Greifer avasi 1930-luvulla New Yorkissa "Parantavan runon gallerian". Vuonna 1959 Eli Greifer ja psykiatri Jack J. Leedy alkoivat pit\xc3\xa4\xc3\xa4 runoterapiaryhm\xc3\xa4\xc3\xa4 yhdysvaltalaisessa psykiatrian klinikassa. Jack J. Leedy perusti vuonna 1969 runoterapiayhdistyksen.\n_START_SECTION_\nKirjallisuusterapia Suomessa\n_START_PARAGRAPH_\nSuomessa kirjallisuusterapiaa on harjoitettu aluksi runoterapian muodossa kliinisell\xc3\xa4 puolella mielenterveyspotilaiden hoidon yhteydess\xc3\xa4. Toiminta on alkanut 1970-luvulla. V\xc3\xa4hitellen kirjallisuus- ja kirjoittamisterapian k\xc3\xa4ytt\xc3\xb6 levisi muillekin alueille, kuten oppilaitoksiin ja kirjastoihin._NEWLINE_Vuonna 1981 perustettiin ensimm\xc3\xa4isen\xc3\xa4 alan eurooppalaisena yhdistyksen\xc3\xa4 Suomen Kirjallisuusterapiayhdistys ry - F\xc3\xb6reningen f\xc3\xb6r Biblioterapi i Finland. Yhdistys julkaisee kaksi kertaa vuodessa ilmestyv\xc3\xa4\xc3\xa4 Kirjallisuusterapia-lehte\xc3\xa4.\n_START_SECTION_\nKirjallisuusterapian teoriataustaa\n_START_PARAGRAPH_\nKirjallisuusterapialla ei ole yht\xc3\xa4 ainoata taustateoriaa. Kirjallisuusterapiassa voidaan soveltaa useita eri taustateorioita. T\xc3\xa4rkeimm\xc3\xa4t kirjallisuusterapian psykologisista taustateorioista ovat psykoanalyyttinen teoria sek\xc3\xa4 Gestalt-teoria ja Gestalt-terapia. Muita k\xc3\xa4ytt\xc3\xb6kelpoisia teorioita ovat jungilainen ja adlerilainen teoria. Nyky\xc3\xa4\xc3\xa4n kirjallisuus- ja kirjoittamisterapiaa on ajateltu my\xc3\xb6s refleksiivisyyden n\xc3\xa4k\xc3\xb6kulmasta._NEWLINE_Psykoanalyysin oppi-is\xc3\xa4 Sigmund Freud ei pit\xc3\xa4nyt runoutta terapiana. Freudin mielest\xc3\xa4 taiteen tekemisen taustalla on usein neuroosi (Mazza, 2003,9). Kuitenkin Freudin psykoanalyyttisell\xc3\xa4 teorialla on yhteys kirjallisuusterapiaan, sill\xc3\xa4 kummassakin k\xc3\xa4ytet\xc3\xa4\xc3\xa4n hyv\xc3\xa4ksi esitietoista ja tiedostamatonta materiaalia. Sek\xc3\xa4 psykoanalyysissa ett\xc3\xa4 kirjallisuusterapiassa on tarkoituksena tutkia tunteita ja k\xc3\xa4ytt\xc3\xa4\xc3\xa4 sanoja tunteiden ilmaisuun. Symboleilla on suuri merkitys sek\xc3\xa4 psykoanalyysissa ett\xc3\xa4 kirjallisuusterapiassa.(Mazza 2003,9)_NEWLINE_Gestalt-teoria ja -terapia ovat useiden taideterapiamuotojen taustalla. Gestalt-terapia pohjautuu fenomenologia-nimiseen filosofiseen suuntaukseen sek\xc3\xa4 eksistentiaalipsykologiaan. Fenomenologiassa korostetaan v\xc3\xa4lit\xc3\xb6nt\xc3\xa4 kokemusta. Tarkoituksena on ymm\xc3\xa4rt\xc3\xa4\xc3\xa4 ja kuvata kokemusta sanallisesti tulkitsemista v\xc3\xa4ltt\xc3\xa4en._NEWLINE_Sveitsil\xc3\xa4isell\xc3\xa4 psykiatrilla C.G. Jungilla oli erilainen n\xc3\xa4kemys kuin Freudilla runouden merkityksest\xc3\xa4. Jung korosti runon merkityst\xc3\xa4 ja sanomaa. Jungin mielest\xc3\xa4 symboleilla on paljastava merkitys eik\xc3\xa4 runon psykologinen analyysi ole t\xc3\xa4rke\xc3\xa4\xc3\xa4.(Mazza, 2003,9)_NEWLINE_It\xc3\xa4valtalaisen psykoanalyytikon Alfred Adlerin mukaan ihmiset luovat ihmissuhteensa symbolien ja kielen kautta. Adlerin mukaan ihmisi\xc3\xa4 motivoivat enemm\xc3\xa4n tulevaisuuden odotukset kuin menneet kokemukset. Ihmiset kehitt\xc3\xa4v\xc3\xa4t el\xc3\xa4m\xc3\xa4st\xc3\xa4\xc3\xa4n "tarinoita" ja "kuvitelmia", jotka saattavat olla hy\xc3\xb6dyllisi\xc3\xa4, vaikka ne on hyl\xc3\xa4tt\xc3\xa4v\xc3\xa4 realiteettien niin vaatiessa.(Mazza 2003,10)_NEWLINE_Kirjallisuus- ja kirjoittamisterapiaa voidaan tarkastella my\xc3\xb6s refleksiivisyyden kautta. Kirjallisuusterapeuttiseen prosessiin osallistujat reflektoivat tunteitaan ja ajatuksiaan eli niin sanotusti "katsovat peiliin". Refleksiivisyys tarkoittaa viel\xc3\xa4 syv\xc3\xa4llisemp\xc3\xa4\xc3\xa4 prosessia, jossa osallistuja pohtii minuuttaan ja sit\xc3\xa4, mitk\xc3\xa4 henkil\xc3\xb6kohtaiset taustatekij\xc3\xa4t ovat vaikuttamassa siihen, mit\xc3\xa4 h\xc3\xa4n ajattelee ja tuntee.\n_START_SECTION_\nKirjallisuusterapian k\xc3\xa4ytt\xc3\xb6mahdollisuudet\n_START_PARAGRAPH_\nKirjallisuus- ja kirjoittamisterapiaa voidaan k\xc3\xa4ytt\xc3\xa4\xc3\xa4 kliinisess\xc3\xa4 ty\xc3\xb6ss\xc3\xa4 terveydenhuollossa sek\xc3\xa4 mielenterveysty\xc3\xb6ss\xc3\xa4. Erityisesti ennalta ehk\xc3\xa4isev\xc3\xa4ss\xc3\xa4 mielenterveysty\xc3\xb6ss\xc3\xa4 voidaan my\xc3\xb6s k\xc3\xa4ytt\xc3\xa4\xc3\xa4 kirjallisuusterapiaa._NEWLINE_Erilaisten ryhmien kuntoutuksessa, kuten p\xc3\xa4ihderiippuvien kuntoutuksessa voidaan k\xc3\xa4ytt\xc3\xa4\xc3\xa4 kirjallisuusterapiaa. Er\xc3\xa4s esimerkki erityisryhmist\xc3\xa4, jotka hy\xc3\xb6tyv\xc3\xa4t kirjallisuusterapiasta, on kielih\xc3\xa4iri\xc3\xb6iset lapset. Kirjallisuus- ja kirjoittamisterapia soveltuu k\xc3\xa4ytett\xc3\xa4v\xc3\xa4ksi kaikissa ik\xc3\xa4ryhmiss\xc3\xa4.Esimerkkein\xc3\xa4 mainittakoon lapset ja nuoret kouluissa, aikuiset kasvuryhmiss\xc3\xa4 sek\xc3\xa4 vanhukset vanhainkodeissa ja hoitolaitoksissa. Kirjallisuusterapeuttisiin kasvuryhmiin voi osallistua kuka tahansa, joka haluaa lis\xc3\xa4t\xc3\xa4 itsetuntemustaan sek\xc3\xa4 oppia tiedostamaan tunteensa ja vaikuttimensa.\n_START_SECTION_\nKirjallisuusterapian tavoitteet\n_START_PARAGRAPH_\nKirjallisuusterapiaryhm\xc3\xa4ss\xc3\xa4 tapahtuva kirjoittaminen antaa mahdollisuuden tunteiden ilmaisuun. Kirjoittaminen auttaa my\xc3\xb6s j\xc3\xa4sent\xc3\xa4m\xc3\xa4\xc3\xa4n kaoottisia ajatuksia. Kirjallisuus- ja kirjoittamisterapia auttaa ottamaan et\xc3\xa4isyytt\xc3\xa4 hankaliin asioihin. L\xc3\xb6yt\xc3\xa4m\xc3\xa4ll\xc3\xa4 uusia kielikuvia kirjoittaja voi saada oivalluksia._NEWLINE_Kirjallisuusterapeuttinen ryhm\xc3\xa4ss\xc3\xa4 kirjoittaminen luo keskin\xc3\xa4ist\xc3\xa4 luottamusta ja yhteisyyden tunnetta. Luottamuksen ilmapiiriss\xc3\xa4 ryhm\xc3\xa4n j\xc3\xa4senet uskaltavat jakaa salaisetkin muistonsa ja fantasiansa. Ryhm\xc3\xa4\xc3\xa4n osallistuja voi havaita, ett\xc3\xa4 muillakin saattaa olla samanlaisia ajatuksia ja fantasioita. Palaute ja ajatusten jakaminen ryhm\xc3\xa4n j\xc3\xa4senten kesken on sosiaalista vuorovaikutusta, joka luo yhteisyyden tunteen._NEWLINE_Kirjoittaminen her\xc3\xa4tt\xc3\xa4\xc3\xa4 muistot. Kirjoittaminen ryhm\xc3\xa4ss\xc3\xa4 auttaa ilmaisemaan tuskallisiakin muistoja hallittavissa olevassa muodossa. Ryhm\xc3\xa4n toisten j\xc3\xa4senten osoittama empatia on ryhm\xc3\xa4n j\xc3\xa4senyyden parhainta antia._NEWLINE_Hyvist\xc3\xa4, positiivisista muistoista kirjoittaminen saa osallistujan huomaamaan, ett\xc3\xa4 h\xc3\xa4nell\xc3\xa4 on paljon hyvi\xc3\xa4kin muistoja. T\xc3\xa4m\xc3\xa4 saa h\xc3\xa4net luottamaan siihen, ett\xc3\xa4 hyvi\xc3\xa4 muistoja voi olla vastaisuudessakin._NEWLINE_Kirjoittaminen ryhm\xc3\xa4ss\xc3\xa4 auttaa kehitt\xc3\xa4m\xc3\xa4n keskittymiskyky\xc3\xa4 ja ajantajua. Kirjallisuusterapiaryhm\xc3\xa4ss\xc3\xa4 palautteen antaminen ja saaminen auttaa tiedostamaan itsens\xc3\xa4 suhteessa toisiin sek\xc3\xa4 my\xc3\xb6s v\xc3\xa4litt\xc3\xb6m\xc3\xa4\xc3\xa4n ymp\xc3\xa4rist\xc3\xb6\xc3\xb6n. Muiden j\xc3\xa4senten antama tuki ja rohkaisu vahvistaa itsetuntoa._NEWLINE_Kirjallisuusterapian tavoite ei varsinaisesti ole kirjoitustaidon harjaannuttaminen. Kuitenkin palautteen saaminen kirjoituksista kehitt\xc3\xa4\xc3\xa4 ilmaisutaitoa. Ryhm\xc3\xa4ss\xc3\xa4 osallistuja voi l\xc3\xb6yt\xc3\xa4\xc3\xa4 h\xc3\xa4nelle itselleen t\xc3\xa4ysin uusia kirjoittamisen ja itseilmaisun tapoja.'